
Biografinio metodo taikymas nagrinėjant identitetą


Asmens autobiografija/biografija (gyvenimo istorija) leidžia užfiksuoti socialinio identiteto tipologiją bei jos dinamiką laike. Galima teigti, kad biologinė žmogaus lytis ir laikas yra vieni iš pagrindinių struktūrinių koordinačių erdvės matmenų, žyminčių asmens socialinės tikrovės konstravimo ribas ir socialinės sąveikos ypatumus. Lyties identitetas – vienas iš aiškiausiai deklaruojamų pirminių žmonių diferenciacijos kriterijų, taip pat vienas iš fundamentaliausių, taip vadinamų, “pirminių identitetų“ (Jenkins;1996:21), nes biologine prasme savaime nekinta, o socialine prasme – persmelkia beveik visas gyvenimo sritis. Laikas – kitas fundamentalus žmogaus gyvenimo matmuo, kuris įgyja tam tikras socialines prasmes, darančias tiesioginę įtaką identiteto konstravimo procesui. Laikas struktūruoja identiteto sklaidą individualioje gyvenimo eigoje, skirtinguose amžiaus tarpsniuose ir realių istorinių įvykių kontekste. Autoriaus   amžius   socialinę   reikšmę   įgyja  sąsajose   su   istoriškai   kintančiu socialiniu kontekstu.  Individualus  amžius tampa nuoroda į socialinį kartos identitetą. Bendra intensyvių socialinių pokyčių patirtis asmenims, tuo pačiu metu esantiems antrinės socializacijos procese, tampa kartos identiteto pagrindu ir žymi kohortinės kartos ribas. Autobiografijose, konstruodami kartos identitetą autoriai individualiai pasitelkia tapačius/ bendrus elementus.

1995 metų autobiografijų konkursui pateiktose gyvenimo istorijose galima išskirti ir detalizuoti trijų kohortinių kartų 1910-1922m., 1923-1944m., 1945-1957m. tapatybių bei vyriškojo ir moteriškojo identiteto modelius.

